" Kerfisins héraðshöfðingjar " svara fyrir sig Almennt hafa Borgfirðingar nú þungar áhyggjur af stöðu Landbúnaðarháskóla Íslands , einkum er snýr að mögulegri sameiningu við Háskóla Íslands í Vatnsmýrinni í Reykjavík . Þá segja heimildamenn Skessuhorns innan LbhÍ að vinnuandi og starfsumhverfi allt sé laskað vegna þeirrar óvissu sem hugsanleg sameining leiðir af sér , en hún hefur vofað yfir stofnuninni a.m.k. síðan í ágúst í fyrra . Segja starfsmenn sem Skessuhorn hefur rætt við að búið sé að reka fleyg milli annars vegar hluta akademískra starfsmanna LhhÍ og hins vegar annarra starfsmanna . Þá hefur ástandið ekki bætt samskipti milli starfsstöðva háskólastofnunarinnar sem hefur vinnustöðvar á þremur stöðum ; Hvanneyri , Keldnaholti og Reykjum . Heimafólk í Borgarfirði , ásamt m.a. öllu sveitarstjórnarfólki í Borgarbyggð og öllum þingmönnum Norðvesturkjördæmis , er á móti sameiningu LbhÍ og Háskóla Íslands . Athygli vekur að sjálfstæðismenn í héraði eru í hópi þeirra sem gagnrýnt hafa hvað harðast framgöngu Illuga Gunnarssonar í málinu . Kom það skýrt fram við opnun kosningaskrifstofu Sjálfstæðisflokksins í Borgarbyggð í gærkvöldi . Illuga Gunnarssyni barst óvænt liðsinni Þorgerðar Katrínar Gunnarsdóttur flokksfélaga síns og fyrrverandi menntamálaráðherra sem ritaði grein í Fréttablaðið 5. maí síðastliðinn . Þar talaði Þorgerður fyrir sameiningu háskóla og sendi Borgfirðingum tóninn . Gekk hún svo langt að kalla þá " kerfisins héraðshöfðingja " . Deilurnar um framtíð LbhÍ ganga þvert á flokka sem innan þeirra . Magnús B Jónsson fyrrverandi rektor Landbúnaðarháskólans á Hvanneyri , hefur skrifað greinar og beitt sér hart í " sjálfstæðisbaráttu " Landbúnaðarháskóla Íslands . " Merk menntastofnun látin molna niður " Í grein sem Magnús B Jónsson skrifar hér á Skessuhornsvefinn í dag er hann ómyrkur í máli í garð menntamálaráðherra . Hann segir m.a : " Það er lúalegt af ráðherra að stilla forsvarsmönnum skólans , starfsfólki hans og nemendum frammi fyrir tveim kostum . Sameinist Háskóla Íslands - eða sveltið ella . Það er einnig ámælisvert af öllum þeim sem þetta mál varðar , að láta það afskiptalaust , að ein merkasta menntastofnun landsins skuli látin molna niður eins og enginn sé morgundagurinn . Greinaskrif á borð við pistil fyrrverandi menntamálaráðherra Þorgerðar Katrínar Gunnarsdóttur þjóna engum tilgangi öðrum en að villa um fyrir hinni raunverulegu stöðu og trufla málefnalega umræðu , " segir Magnús B Jónsson . Lesa má grein hans hér . Ráðuneytið svarar ekki fyrirspurnum Skessuhorns Því má við þetta bæta að meira en mánuður er síðan Skessuhorn sendi nokkrar skriflegar fyrirspurnir til menntamálaráðuneytis um málefni LbhÍ . Fyrirspurnum blaðsins hefur ekki verið svarað , þrátt fyrir ítrekaða beiðni um slíkt . Rennir það stoðum undir þær heimildir blaðsins sem segja að Illugi Gunnarsson menntamálaráðherra ætli ekki að tjá sig um sameiningu LbhÍ og HÍ fyrr en eftir sveitarstjórnarkosningar 31. maí næstkomandi . Þá verði látið sverfa til stáls , á hvorn veginn sem verður .